Wilhelm Hünermann

**Wilhelm Hünermann**, njemački svećenik i pisac, * 28. juli 1900, Kempen, Njemačka, † 28. novembar 1975.

## Život i djelo
Hünermann je 1923. godine postao katolički svećenik i zatim služio u gradu Essenu u Aachenskoj biskupiji. Prvu dramu, tragediju *Dječiji križarski pohod* (*Der Kinderkreuzzug*) objavio je 1931., a onda je 1936. postigao uspjeh biografskim romanom o češko-njemačkom redemptoristu Klementu Mariji Hofbaueru (Dvořáku).

Iste godine ga je prijenos posmrtnih ostataka svetačkoga misionara Damjana de Veustera s havajskog otoka gubavaca u rodnu Belgiju nadahnuo da je i o njemu napisao biografski roman (*Priester der Verbannten*). Hünermann se rodio, odrastao i služio blizu Flandrije koju je dobro poznavao i volio, tako da je u roman o flamanskom ocu Damjanu unio vlastite duboke osjećaje prema tada prilično kulturno obespravljenim belgijskim Flamancima, a istodobno je pokazao i kako predana požrtvovanost, čije utjelovljenje je bio otac Damjan, nadilazi uske nacionalne i rasne granice. Roman su u to vrijeme različito tumačili: njemački i flamanski nacionalisti kao hrabrenje otpora germanskih Flamanaca prema romanskim Valoncima, a većina ostalog svijeta kao potresnu priču o nepokolebljivoj ljubavi i strpljenju katoličkoga misionara. Bilo kako bilo, roman je ubrzo bio preveden na brojne europske i neeuropske jezike te je Hünermannu odredio autorski pravac za cijeli život: osim nekoliko drama i priča pisac se skoro u potpunosti posvetio sastavljanju svetačkih biografija.

Može se reći da je sa svojih trideset biografskih romana bio vjerojatno najplodonosniji hagiograf dvadesetog stoljeća. Romani su izišli u zajedničkoj nakladi od preko tri milijuna primjeraka i prevedeni su na više od dvadeset jezika, osobito na francuski, španjolski, nizozemski, hrvatski, slovenski, poljski, češki, slovački, mađarski, litavski, i rumunjski. Svoja djela, posebice o omladinskim svecima, namijenio je u prvom redu mladima, ali su ih čitali i još uvijek ih prihvaćaju čitatelji svake životne dobi i struke. Posjedujući izuzetnu osjetljivost za svetost u svim oblicima i okolnostima, Hünermann ju je otkrivao svuda oko sebe i postavljao je drugima za cilj i uzor. Prije i za vrijeme pisanja svojih djela detaljno je proučavao cjelokupno dostupno gradivo u vezi dotičnoga lika, od časopisnih članaka preko dnevničkih zabilješki i pisama do biografija, i svaku je zanimljivu pojedinost odnosno svjedočenje spretno povezivao u skladnu cjelinu.

U memoarske spise spada knjižica (*Clemens August: Aus dem Lebensbuch des Kardinals Graf von Galen*, 1947) o njemačkom kardinalu Klementu Augustu von Galenu, velikom moralnom borcu protiv nacističkog nasilja koji je bio Hünermannov župnik kada je ovaj služio kapelanom u jednoj berlinskoj župi. I u nekim drugim djelima je Hünermann uznosio borce protiv nacizma (npr. *Die Jungen von Hallstadt*, 1949).

Opsežan je bio Hünermannov pokušaj didaktične sinteze crkvene povijesti (*Povijest Kristova kraljevstva* - *Geschichte des Gottesreiches*, u četiri knjige, 1956-1958), kao i zbirka portreta velikih misionara (*Geschichte der Weltmission: Lebensbilder großer Missionare*, u tri knjige, 1960-1961).

Među najuvjerljivija ostvarenja svakako se može ubrojiti veoma popularan roman o svećeniku Petru Coudrinu u vrijeme francuske revolucije i nakon nje (*U sjeni giljotine – Die Herrgottsschanze*, 1940), koji je u vrijeme objave poticao na potajni otpor nacizmu; socijalno angažirano djelo o ocu Adolfu Kolpingu (*Vater Kolping: Ein Lebensbild des Gesellenvaters*, 1948); ganutljivu priču o suvremenoj mučenici za čestitost, Mariji Goretti (*Okrvavljeni ljiljan – Um Mädchenehre*, 1950), koja je izišla prilikom njene kanonizacije; te izvanredno živ i dojmljiv portret francuskoga seoskog župnika Ivana Vianneya (*Svetac i njegov demon – Der Heilige und sein Dämon*, 1952).

## Prijevodi

Prijevodi su poredani po godini izdanja njemačkih originala.

* *Apostol Beča - Klement Marija Hofbauer* (Đakovo: Karitativni fond UPT Ne živi čovjek samo o kruhu, 2000.) (*Pater Hofbauer, der Fähnrich Gottes*. Innsbruck, München: Tyrolia-Verlag, 1936; izišlo i pod naslovom: *Der Bäckerjunge von Znaim: Pater Hofbauer*. // *Der Bäckerjunge von Znaim, Klemens Maria Hofbauer*. // *Der Apostel von Wien: Klemens Maria Hofbauer*.)
* *Svećenik prognanika* (Đakovo: Narodna obrana, 1940; Vjesnik Đakovačke biskupije, 1963; Biskupski ordinarijat, 1981, 1986, 1994; Karitativni fond UPT Ne živi čovjek samo o kruhu, 2007.) (*Priester der Verbannten: Damian de Veuster, ein flämischer Held*. Innsbruck, Wien, München: Tyrolia-Verlag, 1938.)
* *U sjeni giljotine: prema istinitim događajima iz doba francuske revolucije* (Đakovo: Biskupski ordinarijat, 1991.) (*Die Herrgottsschanze: Erzählung nach wahren Begebenheiten aus der Zeit der Französischen Revolution*. Freiburg: Herder, 1940.)
* *Prosjak iz Granade: Sveti Ivan od Boga* (Đakovo: Karitativni fond UPT Ne živi čovjek samo o kruhu,, 2001.) (*Der Bettler von Granada: Ein Lebensbild des hl. Johannes von Gott*. Regensburg: Johann von Gott-Verlag, 1949.)
* *Okrvavljeni ljiljan* (Pazin: Biskupski ordinarijat, 1962; Istarsko književno društvo Sv. Ćirila i Metodija, 1964, ?, 1969); izišlo i pod naslovom *Marija Goretti* (Pazin: Istarsko književno društvo Sv. Ćirila i Metodija, 1980; Istarsko književno društvo "Juraj Dobrila", 1981, 1993.) (*Um Mädchenehre: Maria Gorettis Kampf und Martyrium*. Freiburg Schweiz, Konstanz Baden-Württemberg, München: Kanisius-Verlag, 1950; izišlo i pod naslovom: *Die Heilige und ihr Mörder: Maria Goretti und ihr blutiges Zeugnis für die Reinheit*.)
* *Borba za zvonove: pripovijesti o ministrantima* (Zagreb: Janko Horvat, Rijeka: Župni ured Gospe Lurdske, 1962); drugo izdanje pod naslovom *Zvona u srcu: pripovijesti o ministrantima* (Donji Andrijevci: Župni ured, 2001.) (*Ministranten: Erzählungen über das Völklein im bunten Rock*. Mainz: Matthias-Grünewald-Verlag, 1950; izišlo i pod naslovom: *Die Lausbuben des Lieben Gottes*.)
* *Svetac i njegov demon* (Zagreb: Dragan Majić, 1969; Zagreb: Teovizija, 2006, 2007.) (*Der Heilige und sein Dämon: das Leben des armen Pfarrers von Ars*. Heidelberg: Kerle 1952; izišlo i pod naslovom: *Der Pfarrer von Ars: Johannes Vianney*.)
* *Bukteći oganj: sveti Pijo X.* (Đakovo: Karitativni fond UPT Ne živi čovjek samo o kruhu, 2000, 2007.) (*Brennendes Feuer: Papst Pius X*. Innsbruck, Wien, München: Tyrolia-Verlag, 1953; izišlo i pod naslovom: *Feuer auf die Erde: Papst Pius X*.)
* *Povijest Kristova kraljevstva*. 1. *Grimizno jedro: od Duhova u Jeruzalemu do osnutka crkvene države*. 2. *Križ na zastavama*. Opatija: Srećko Cetinić, 1963-1964. 3. *Izgubljeno jedinstvo: od renesanse do Francuske revolucije*. Rijeka: F. Mašić, 1967; četvrti dio nije preveden.) (*Geschichte des Gottesreiches*. 1. *Das Purpurne Segel - Vom Pfingstfest in Jerusalem bis zur Gründung des Kirchenstaates* (1956). 2. *Das Kreuz auf den Fahnen. Die Kirche im Mittelalter* (1957). 3. *Die verlorene Einheit. Von der Renaissance bis zur französischen Revolution* (1957). 4. *Fels in der Brandung: von der französischen Revolution bis zur Gegenwart* (1958). *Bilder aus der Kirchengeschichte für Jugend und Volk*. Luzern, München: Rex-Verlag, 1956-1958.)
* *Redovnik među vukovima: Ivan Kapistran - velikan Evrope, pobjednik nad Turcima kod Beograda* (Đakovo: Biskupski ordinarijat, 1982); drugo i treće izdanje pod naslovom *Redovnik među vukovima: Ivan Kapistran - apostol Evrope* (Karitativni fond UPT Ne živi čovjek samo o kruhu, 1994, 2005.) (*Ein Mönch unter den Wölfen: Johannes von Kapistran, der Apostel Europas*. Innsbruck, Wien, München: Tyrolia-Verlag, 1965; izišlo i pod naslovom: *Ein Mönch unter Wölfen: das Leben des heiligen Johannes Kapistran - Apostel Europas*.)
* *Princ Gonzaga* (Zagreb: Zorislav Nikolić, 1967.) (*Prinz Gonzaga: Ein lebensbild des heiligen Aloysius*. Luzern, München: Rex-Verlag, 1965.)